ལོ་རྒྱུས་ཐོག་ཆི་ཕེན་གྱི་བོད་མདུང་ནག་ཁ་གསུམ་ཡང་བོད་བརྒྱུད་ནང་བསྟན་ལ་དད་པས།བོད་སྤྱི་དང་འདྲ་བར་ཆོས་དད་དང་རྩེ་རིགས་ཀྱི་ཆ་ལྡན་པའི་ཡུལ་ལྷ་གསོལ་མཆོད་ཀྱི་ལ་རྩེ་བསྟོད་སྲོལ་དར་ཁྱབ་ཆེ།དུས་རབས་སྔ་མ་ནས་བཟུང་ལོ་རྒྱུས་ཀྱི་འགྱུར་ལྡོག་དང་གསར་བརྗེ།ཉེ་འཁོར་གྱི་རྒྱ་མི་རིགས་ཀྱི་ཤན་ཤུགས་ཆེ་ཆེར་ཐེབས་པ་སོགས་ཀྱི་དབང་གིས།ཆི་ཕེན་གྱི་བོད་མདུང་ནག་པའི་སྲོལ་རྒྱུན་གྱི་རིག་གནས་ནི་ཉིན་རེ་ལས་ཉིན་རེར་ཉག་ཕྲ་བའི་གནས་སུ་གྱར།དཔེར་ན་བོད་སྐད་ནི་ལོ་ན་༧༠ཡན་གྱི་རྒན་པ་རེ་གཉིས་མ་གཏོགས།གཞོན་སྐྱེས་སུ་ཞིག་གིས་ཀྱང་བཤད་མི་ཤེས་པ་དང་།དེ་སྔའི་རིག་པའི་འབྱུང་གནས་འཇམ་དབྱངས་དགོན་པར་ཡང་མཆོད་མཇལ་བ་ཤིན་ཏུ་ཉུང་།ཡིན་ན་ཡང་ཁོ་ཚོར་ཕ་མེས་ཡང་མེས་དང་བོད་མི་རིགས་ལ་ཤ་ཞེན་ངོས་ལེན་ཤུགས་ཆེན་ལྡན་ཞིང་།དེ་ནི་རང་གི་ངོས་ཟིན་དང་གཞན་གྱི་གནོན་ཤུགས་གཉིས་ཆ་ལས་བྱུང་བ་ཞིག་རེད།